**В рамките на проведената в периода 07.06 – 13.06.2024 г. писмена процедура Комитетът по наблюдение на Стратегическия план за развитие на земеделието и селските райони (Стратегическия план) 2023-2027 г. одобри предложението на УО за промени в прилагането на стандарти за ДЗЕС, както следва:**

1. Промяна в стандарт за ДЗЕС 6 „Поддържане на минимална почвена покривка през периоди, които са най-чувствителни“ касае отпадане на зимния чувствителен период за наличие на растителна покривка, скъсяване на летния с един месец (от 1 юни до 30 септември). Дава се възможност на земеделските стопани при изпълнението на стандарта да осигурят последваща култура в рамките на: 2 седмици след премахването на предходната растителна покривка и 3 седмици след премахването на предходната растителна покривка само за площите с последваща култура рапица.

При настъпване на неблагоприятни/необичайни метеорологични условия, които не позволяват на земеделските стопани да изпълнят горепосочените срокове през дадена година, същите могат да се възползват от възможността за временна дерогация, ограничена само до районите и бенефициентите, които са засегнати от тези метеорологични условия.

2. Промяната в стандарт за ДЗЕС 7 „Ротация на културите върху обработваема земя, с изключение на култури, отглеждани под вода или диверсификация на културите“ дава възможност на земеделските стопани да изберат да приложат или ротация, или диверсификация на културите, като се спазват изискванията, посочени в измененото в Регламент (ЕС) 2024/1468 на ЕП и на Съвета Приложение III към Регламент (ЕС) 2021/2115;

3. Промяна в стандарт за ДЗЕС 8 „Запазване на непроизводствени обекти и площи за подобряване на биологичното разнообразие в земеделското стопанство“ касае запазване на съществуващите особености на ландшафта (отделни дървета, дървета в редица, синори, живи плетове или дървета в група) и тераси, както и отпадане на изискването за заделянето на определен дял от обработваемата земя като непроизводствени площи.

В съответствие с изискванията на чл. 3 от *РЕГЛАМЕНТ (ЕС) 2024/1468 НА ЕВРОПЕЙСКИЯ ПАРЛАМЕНТ И НА СЪВЕТА от 14 май 2024 година за изменение на регламенти (ЕС) 2021/2115 и (ЕС) 2021/2116 по отношение на стандартите за добро земеделско и екологично състояние, схемите за климата, околната среда и хуманното отношение към животните, изменение на стратегическите планове по ОСП, прегледа на стратегическите планове по ОСП и освобождаванията от проверки и санкции* по решение на държавата членка измененията на Стратегическия план, свързани с промените на стандарти 6, 7 и 8 за ДЗЕС за референтната 2024 г. имат правно действие, преди да бъдат одобрени от Комисията.

Това решение не отменя задължението на държавата членка да включи одобрените от Комитета по наблюдение изменения в прилагането на стандарти за ДЗЕС в следващо изменение на Стратегическия план.

**В тази връзка, на вниманието на членовете на КН е представена информация за измененията в прилагането на стандарти за ДЗЕС, които ще бъдат изпратени официално на службите на ЕК чрез интерактивната система SFC2021 като част от Второ изменение на Стратегическия план.**