МЕТОДИКА

за определяне на гарантирани бюджети за общините в обхвата на дефиницията за селски райони

**Раздел I**

**Общи положения**

1. С тази методика се урежда редът и начинът за определяне на гарантиран индивидуален бюджет, за всяка една община попадаща в обхвата на дефиницията за селски райони (селска община).

2. В обхвата на новата дефиниция за селски райони, попадат 215 селски общини.

3. Тази методика цели, предварителното определяне на бюджет, с който да разполага съответната общинска територия, разпределен съобразно обективни и недискриминационни критерии, базирани на официални за страната статистически данни.

4. Индивидуалният бюджет, цели гарантиране на достъп до средства, за подготовка и финансиране на проектни предложения, които отговарят на специфичните нужди на местно ниво, без това да противопоставят една нуждаеща се от развитие общинска територия спрямо друга такава.

5. Разпределеният финансов ресурс за всяка една селска община, ще е част от общо определения бюджет по интервенцията за „Инвестиции в основни услуги и дребна по мащаби инфраструктура в селските райони“отСтратегическия план за ОСП 2023-2027.

6. Определеният общ бюджет, обект на разпределение е в размер на **509 201 169,267184 млн.** евро.

7. Разпределението на средствата е за периода на прилагане на Стратегическия план за ОСП 2023 – 2027 г.

**Раздел II**

**Ред и начин за определяне на размера на бюджета за всяка селска община**

1. За определянето на бюджет за всяка селска община, са подбрани и приложени показатели, чрез които най ефективно ще бъде насочен финансовият ресурс, който ресурс да допринесе за постигането на основни стратегически цели в селските райони. Избраните критерии целят, както подпомагане на по-бедните и по-многолюдни райони, така и стимулирането за развитие на районите с преобладаващо население в работоспособна възраст.

**Използваните показатели в настоящата методика:**

* **Линия на бедност** - за страната се определя въз основа на данни от изследването "Статистика на доходите и условията на живот (EU-SILC)", ежегодно провеждано от Националния статистически институт (НСИ), съгласно методология на Евростат.

Ползваният модел за изчисление от НСИ на размерът на линията на бедност за страната е по формулата:

**LBt + 1 = PLSILCt-1 × (PISBt-1 ÷ 100)**,

където:

**t** е текуща календарна година;

**t-1** – предходна календарна година;

**t+1** – следваща календарна година;

**LB** – линия на бедност за страната;

**PLSILC** – линия на бедност на еквивалентна единица според данни от изследването EU-SILC;

**PISB** – индекс на цените на малка по състав кошница, обявен от НСИ, за декември на година t-1 спрямо декември от предходната календарна година.

Година на провеждане на изследването – 2019 г. и референтна година на дохода – 2018 г.

В настоящата методика е ползван КОМБИНИРАН ИНДИКАТОР [PEPS01] “Население в риск от бедност или социално изключване по пол”. Индикаторът включва три показателя: риск от бедност, нисък интензитет на икономическа активност и материални лишения.

Официалните данни ползвани за показателя в настоящата методика са посочени в **Приложение 1** към *„МЕТОДИКА за определяна на гарантирани бюджети за общините в обхвата на дефиницията за селски райони“*.

Разпределението на бюджет в методиката през комбинирания индикатор [PEPS01] “Население в риск от бедност или социално изключване по пол”, е по формулата:

**BLB = (iLB ÷ ∑iLB) × TLB**

където:

**BLB –** определеният бюджет през комбинирания индикатор за линията на бедност;

**iLB** е общ процент на населението в риск от бедност за определена област/община *(за всяка община определящ е процентния показател в зависимост от това на територията на коя област се намира)*;

∑**iLB -** сумата на процентите на населението в риск от бедност за всички общини включени в методиката;

**TLB** – общият за разпределение бюджет.

Чрез израза **iLB ÷ ∑iLB** се търси частния коефициент спрямо общото за всяка конкретна община, където е спазена математическата логика – за общините попадащи в по-голям процент риск от бедност, чрез определената тежест на коефициента да получат по-голям дял от разпределението на бюджета. Респективно така е спазена и логиката на прилагане на методиката, а именно насочване на повече средства в селските райони с по-висок риск от бедност.

Коефициентът на тежест на критерий „Линия на бедност“ спрямо следващия критерий „Равнище на безработица в страната по общини“ е 70 към 30 на сто, с оглед насочването на повече средства към най-бедните райони в страната.

* **Равнище на безработица в страната по общини -** данните ползвани в посочената методика са по официално публикувани данни на Агенция по заетостта.

Официалните данни ползвани за показателя в настоящата методика са посочени в **Приложение 2** към „МЕТОДИКА за определяна на гарантирани бюджети за общините в обхвата на дефиницията за селски райони“.

Разпределението на бюджет в методиката през индикатора Равнище на безработица в страната по общини, е по формулата:

BGURc = (Q1 ÷ ∑Q1) × TLB

където:

BGURc е финансовият показател през индикатора за Равнище на безработица в страната по общини;

Q1 – показателят за равнище на безработица в страната по общини:

∑Q1 - сумата на показателите за равнище на безработица в страната за всички общини включени в методиката;

TLB – общият за разпределение бюджет.

С критерия е спазена математическата логика – за общини с по-високо равнище на безработица, в съответствие с тежестта на коефициента да получат по-голям дял от разпределението на бюджета. Респективно така е спазена и логиката на прилагане на методиката, а именно насочване на повече средства в общини с по-висок дял на безработните.

В методиката е приложен модел за натрупване на коефициентните индикатори за всеки от критериите, като изчисленията са по следната формула:

Qacc1=((iLB ÷ ∑iLB) + [ 100% ÷ (Q1 ÷ ∑Q1)])/(∑Qacc1)

където:

Qacc1 е коефициента, получен с натрупване от коефициентите по показателите „Линия на бедност“ + „Равнище на безработица в страната по общини“.

Коефициентът на тежест на критерий „Равнище на безработица в страната по общини“ спрямо предходния критерий „Линия на бедност“ е 30 към 70 на сто, с оглед насочването на повече средства към най-бедните райони в страната.

* **Население - селски райони по общини към 31.12.2019 г. –** данните са приложени съгласно официална информация на НСИ по описаната от Института методика, съгласно която: съвкупностите на населението и неговите структури се дефинират като моментни и се установяват към 31 декември на съответната година. Броят и структурите на населението към края на всяка година се изчисляват на базата на данните от предходната година и данните за естественото и механично движение на населението през текущата година. В годините на преброяванията се правят преизчисления на населението в края на съответната година и за предходната. Преизчисляването се извършва въз основа на получените резултати от преброяването на населението и съответните изчисления за естествения и механичния прираст получени от текущата демографска статистика за съответната година. При изчисляване на населението и неговите структури се използва дефиницията "постоянно население". Тя включва лицата, които живеят постоянно (имат настоящ адрес) в страната към 31.12. на съответната година и не са отсъствали от нея за период по-дълъг от 1 година.

Обработката на данните за населението на общини в обхвата на селските райони посочени в **Приложение 3** към настоящата методика показват, че броят на населението в селските общини на територията на страната, варира в много голям диапазон – от под 1000 жители до над 30 000 жители.

В тази връзка, за целите на методиката общините са групирани и съответно за всяка група е даден коефициент с по-голяма тежест за общини попадащи в следваща група с повече население:

Групирането на общините, спрямо броя на населението и тежестта на всяка група е както следва:

|  |  |
| --- | --- |
| **Групиране на общините, спрямо броя население** | |
| **до 2 000** | **3** |
| **от 2 001 до 5 000** | **10** |
| **от 5 001 до 10 000** | **20** |
| **от 10 001 до 15 000** | **30** |
| **от 15 001 до 20 000** | **40** |
| **над 20 001** | **50** |

Разпределението на бюджет в методиката през индикатора „Население - селски райони по общини към 31.12.2019 г.“, е по формулата:

**QPOP = (QWF ÷ ∑QWF)**

където:

**QPOP** е коефициентапрез индикатора „Население - селски райони по общини към 31.12.2019 г.“

**QWF** е определеният коефициент на тежест за всяка община попадаща в съответната група съобразно посочената по-горе таблица.

**∑QWF** - сумата от определените коефициенти на тежест за всяка община попадаща в съответната група съобразно посочената по-горе таблица.

В методиката е приложен модел за натрупване на коефициентните индикатори за всеки от критериите, като изчисленията продължават по следната формула:

**BPOP = QACC2 × BTL**

където:

където:

**BTL** е общо разполагаемият за разпределение бюджет

**QACC2**е коефициента, получен с натрупване от коефициентите по показателите „Линия на бедност“ + „Равнище на безработица в страната по общини“ + „Население - селски райони по общини към 31.12.2019 г.“.

* **Население в трудоспособна възраст към 31.12.2018 г. по общини -** данните са приложени съгласно официална информация на НСИ по описаната от Института методика.

Чрез този критерии се цели насочване на по-голям размер средства към общини, на чиято територия живее население в трудоспособна възраст по-голям процент спрямо други.

Разпределението на бюджет в методиката през индикатора „Население - селски райони по общини към 31.12.2019 г.“, е по формулата:

**QPOP2 = POP2 ÷ ∑POP2**

където:

**QPOP2** е коефициента през индикатора „Население в трудоспособна възраст към 31.12.2018 г. по общини“

**POP2** е процентът на населението в трудоспособна възраст в съответна община, съгласно данни от НСИ, представени в **Приложение 4** към настоящата методика

**∑POP2** е сбора на процентите на населението в трудоспособна възраст в общините попадащи в обхвата на методиката

В методиката е приложен модел за натрупване на коефициентните индикатори за всеки от критериите, като изчисленията продължават по следната формула:

където:

**QACC3**е коефициента, получен с натрупване от коефициентите по показателите „Линия на бедност“ + „Равнище на безработица в страната по общини“ + „Население - селски райони по общини към 31.12.2019 г.“ + „Население в трудоспособна възраст към 31.12.2018 г. по общини“.

Коефициентът на тежест на критерий „Население - селски райони по общини към 31.12.2019 г.“ спрямо критерии „Равнище на безработица в страната по общини“, „Линия на бедност“ и „Население в трудоспособна възраст към 31.12.2018 г. по общини“ е 70 към 30 на сто, с оглед насочването на повече средства към по-многолюдните общини на страната и респективно задържане на населението в тях.

Окончателните данни с разпределението на бюджети за общините в обхвата на настоящата методика, са представени в **Приложение 5** към същата. Представените данни в **Приложение 5** са базирани на извършени изчисления чрез натрупване на посочените по-горе критерии.